**Հարգելի՛ զինվորներ, սպաներ, հայրենիքի սահմանների պաշտպանությանը մասնակցած ազատամարտիկներ**

Շնորհավորում եմ բոլորիս համար թանկ տոնի՝ Բանակի օրվա կապակցությամբ:
Հայոց բանակն է մեր անկախության կարեւորագույն ձեռքբերումը եւ հայ ազգի հետագա լինելության ու անվտանգության գրավականը, նրա հետ են կապված նորանկախ Հայաստանի պատմության փառավոր էջերը:

Այսօր մեր խոնարհումն ենք բերում բոլոր նրանց հիշատակի առջեւ, ովքեր, կանգնած լինելով բանակաշինության հիմքում, դրա համար նաեւ իրենց կյանքը նվիրաբերեցին՝ պաշտպանելով եւ ազատագրելով հայրենիքը, միեւնույն ժամանակ՝  ստեղծելով հայոց բանակը: Նրանց ապրած կյանքը հայրենասիրության օրինակ է ամեն նորակոչիկի համար:

Սիրելի՛ զինվորներ եւ սպաներ, ձեր անձնուրաց ծառայության շնորհիվ է, որ Հայաստան երկիրը շարժվում է իր բնականոն ընթացքով, խաղաղ պայմաններում զարգացում ապրում, իսկ մեր քաղաքացին՝ իրեն պաշտպանված եւ անվտանգ զգում:
Շնորհավորում եմ նաեւ ձեր ընտանիքներին, հասկանում նրանց ապրումներն ու համբերատարությունը:

Շնորհավորում եմ բանակաշինությանն աջակցող բոլոր կառույցներին եւս, քանզի ամուր թիկունքն է, որ ձեզ ուժ եւ վստահություն է տալիս, իսկ բանակի դերն ու կշիռը անգնահատելի են մեզ համար. բոլորիս պարտքն է ամենօրյա աշխատանքով նպաստ բերել հայոց զինված ուժերի առավել հզորացմանը:

Մեր սահմաններին այսօր էլ, ցավոք, վիճակն անհանգիստ է, ուստի շնորհակալություն հայտնենք այնտեղ կանգնած զինվորներին, մաղթենք խաղաղ եւ ավտանգ ծառայություն, բարի վերադարձ իրենց սպասող ընտանիքներ:

Եվս մեկ անգամ շնորհավորելով բոլորիս Հայաստանի Հանրապետության զինված ուժերի կազմավորման 24-րդ տարեդարձի առիթով՝ բոլոր ծառայողներին ցանկանում եմ առողջություն, անամպ երկինք եւ մարտական աննկուն ոգի. թո՛ղ ձեր ծառայությունն անցնի միմիայն խաղաղ պայմաններում:

Փա՛ռք հայոց հաղթանակած բանակին, որը յուրաքանչյուր հայի հպարտությունն է: